রং মর্মে লাগুক, বেদনার যেন না হয়-কড়া নজরদারি কলকাতা পুলিশের

ওয়েব ডেস্ক: বাতাসে বসন্তের আগমন স্পষ্ট। ফাগুন হাওয়ায় মন মেতে উঠতে চায়। এবার মনকে রাঙিয়ে নেওয়ার পালা। রং (Colour) মাখিয়ে আত্মীয়তার বন্ধনে বেঁধে নেওয়া। রাত পোহালে বৃহস্পতিবার দোল। পরের দিন হোলি। দুদিনই রংয়ের উৎসব (Festival)। রংয়ে রংয়ে মেতে উঠবে চারিদিক। পিচকারি দিয়ে রং খেলার চল আজও রয়েছে। তার সঙ্গে হরেকরকম আয়োজনও হয়েছে নতুন করে। কিন্তু এই আনন্দ করতে গিয়েই ঘটে যায় দুর্ঘটনা। তাই রং মর্মে লাগুক। কিন্তু তা যেন যন্ত্রণার কারণ না হয়ে দাঁড়ায়। কাউকে জোর করে রং মাখানো যাবে না। এই দুদিন রাস্তায় মানুষ কম বের হন। তবু কেউ বেরোলে জোর করে রং দেওয়া যাবে না। এই ধরনের সতর্কতা থাকা সত্ত্বেও খারাপ ঘটনা আকছার দেখা যায়। কলকাতা (Kolkata) শহরের নিরাপত্তা ব্যবস্থা আঁটোসাঁটো করছে কলকাতা পুলিশ। রাস্তায় থাকবেন পুলিশের উচ্চ পদস্থ আধিকারিকরা। রং খেলার পর গঙ্গায় স্নান করতে নামার চল রয়েছে। তাতে দুর্ঘটনা ঘটে যায়। তাছাড়া অনেকে নেশা করেও রং খেলায় মাতেন। রংয়ে আবার রাসায়নিকও মেশানো হয় অনেক সময়। সে বিষয়ে কড়া নজরদারি করবে পুলিশ।

দোলের দিন শহরের নিরাপত্তা (Security) ব্যবস্থায় কী পদক্ষেপ? শুক্রবার ও শনিবার শহরের জলাশয় ও গঙ্গার ঘাটে নজরদারি চলবে। প্রায় ৬৬টি ঘাটে নজরদারি চালাবে পুলিশ। ৪৪টি ঘাটে প্রস্তুত থাকবে বিপর্যয় মোকাবিলা বাহিনী। শহরের আইনশৃঙ্খলা পরিস্থিতি নজরে রাখতে মোতায়েন বহু পুলিশকর্মী। যুগ্ম পুলিশ কমিশনার এবং ডেপুটি কমিশনার পদমর্যাদার আধিকারিকরাও থাকছেন রাস্তায়। গোলমাল ঠেকাতে ১০০টির বেশি জায়গায় পুলিশ পিকেট। এছাড়াও কিউআরটি (QRT) এবং কলকাতা পুলিশের বাইক বাহিনী প্রস্তুত থাকছে। শহরজুড়ে মোতায়েন থাকবে ৪০০০ পুলিশ। দোলযাত্রা উপলক্ষে সাধারণত ৪০০টি পিকেট থাকে। এ বছর ১৭০টি পিকেট বাড়ানো হয়েছে। ২৮টি হেভি রেডিও ফ্লাইং স্কোয়াড (এইচআরএফএস) বাড়ানো হয়েছে।৩০টি পিসিআর মোটরসাইকেল। ৫০টি মোটরসাইকেল পেট্রলিং বাহিনী শহরজুড়ে টহলদারি করবে। থাকছে পিসিআর ভ্যান, কুইক রেসপন্স টিম। Lane by Lane a মোটরসাইকেল patrolling। প্রতিটি গঙ্গার ঘাট, লেকে কলকাতা পুলিশের বিপর্যয় মোকাবিলা বাহিনী মোতায়েন থাকবে। রঙের উৎসবের দিন যাতে শহরের কোথাও কোনও অপ্রীতিকর ঘটনা যাতে না ঘটে, তা নিশ্চিত করতে ডেপুটি কমিশনার, অ্যাসিস্ট্যান্ট কমিশনার পদমর্যাদার অফিসাররা এলাকায় টহলদারি চালাবেন।